               IL-KUMMISSJONI EWROPEA
            Brussell, 15.10.2018
            COM(2018) 688 final
            2018/0361(NLE)
            Proposta għal
            DEĊIŻJONI TAL-KUNSILL
            dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2020, l-ammont annwali għall-2019, l-ewwel ħlas parzjali għall-2019 u tbassir indikattiv u mhux vinkolanti għall-ammonti annwali mistennija ta' kontribuzzjonijiet għas-snin 2021 u 2022

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Raġunijiet u objettivi tal-proposta

                  Il-proposta tkopri:

                  –
                        Il-limitu massimu tal-ammont annwali tal-kontribuzzjonijiet għas-sena 2020;

                  –
                        L-ammont annwali tal-kontribuzzjoni għas-sena 2019;

                  –
                        L-ammont tal-ewwel ħlas parzjali tal-kontribuzzjoni għas-sena 2019;

                  –
                        Tbassir mhux vinkolanti għall-ammonti annwali mistennija għas-snin 2021 u 2022.

                  Il-11-il Fond Ewropew għall-Iżvilupp (FEŻ) u l-fondi l-oħra tal-FEŻ li għadhom miftuħa (jiġifieri t-Tmien, id-Disa’ u l-10 FEŻ) huma ġestiti skont il-ġabra ta’ regoli li ġejjin:

                  - Il-Ftehim ta' Sħubija attwali bejn il-membri tal-Grupp ta' Stati tal-Afrika, il-Karibew u l-Paċifiku fuq naħa, u l-Komunità Ewropea u l-Istati Membri tagħha fuq in-naħa l-oħra ("il-Ftehim ta' Sħubija AKP-UE") kif emendat l-aħħar
                     1
                  .

                  - Il-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fil-Kunsill, dwar l-iffinanzjar tal-għajnuna tal-Unjoni Ewropea fl-ambitu tal-qafas finanzjarju pluriennali għall-perjodu mill-2014 sal-2020, skont il-Ftehim ta’ Sħubija AKP-UE, u dwar l-allokazzjoni ta’ assistenza finanzjarja għall-Pajjiżi u t-Territorji Extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea
                     2
                  (il-11-il “Ftehim Intern” tal-FEŻ),

                  - Ir-Regolament tal-Kunsill (UE) 2015/323 dwar ir-Regolament Finanzjarju applikabbli għall-11-il Fond Ewropew għall-Iżvilupp
                     3
                   ("ir-Regolament Finanzjarju tal-11-il FEŻ").

                  Id-dokumenti msemmijin hawn fuq jinkludu impenji pluriennali mill-Istati Membri biex jappoġġaw finanzjarjament it-teżor tal-FEŻ. Ir-Regolament Finanzjarju tal-11-il FEŻ jipprevedi li jsiru kontribuzzjonijiet regolari mill-Istati Membri għat-teżor tal-FEŻ skont impenji finanzjarji predeterminati. Il-kontribuzzjonijiet regolari huma xprunati minn Deċiżjonijiet tekniċi tal-Kunsill li jirriflettu l-implimentazzjoni ta’ impenji finanzjarji deċiżi minn qabel.

                  Għaldaqstant, uħud mill-intestaturi fil-memorandum ta’ spjegazzjoni mhumiex applikabbli għal sejħiet regolari għall-kontribuzzjonijiet, bħalma hi din.

               •Konsistenza mad-dispożizzjonijiet ta’ politika eżistenti fil-qasam tal-politika

                  Irreferi għall-punt 1. Raġunijiet u għanijiet tal-proposta

               •Konsistenza ma' politiki oħra tal-Unjoni

                  Irreferi għall-punt 1. Raġunijiet u għanijiet tal-proposta

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  L-Artikolu 7 tal-Ftehim Intern
                     4
                   il-kontribuzzjonijiet mill-Istati Membri lill-11-il FEŻ għandhom jiġu approvati permezz ta’ deċiżjoni tal-Kunsill adottata b’maġġoranza kwalifikata.

                  Skont l-Artikolu 21(7) tar-Regolament Finanzjarju tal-11-il FEŻ, l-ammont immaniġġjat mill-Kummissjoni u l-ammont immaniġġjat mill-Bank Ewropew tal-Investiment (BEI) huma speċifikati separatament.

                  Skont l-Artikolu 52 tar-Regolament Finanzjarju tal-11-il FEŻ, il-BEI bagħat lill-Kummissjoni l-estimi aġġornati tiegħu ta' impenji u ħlasijiet skont l-istrumenti li jimmaniġġja.

                  Skont l-Artikolu 22(1) tar-Regolament Finanzjarju tal-11-il FEŻ, is-sejħiet għall-kontribuzzjonijiet l-ewwel għandhom jużaw l-ammonti disponibbli minn FEŻ preċedenti, wieħed wara l-ieħor. Għaldaqstant, is-sejħiet għal kontribuzzjonijiet f’din il-proposta jikkonċernaw l-ammonti fl-10 FEŻ għall-BEI u l-ammonti fil-11-il FEŻ għall-Kummissjoni Ewropea.

                  Skont l-Artikolu 21(2) tar-Regolament Finanzjarju tal-11-il FEŻ, il-Kunsill għandu jiddeċiedi fuq dik il-proposta sal-15 ta’ Novembru.

                  L-Artikolu 23(1) tar-Regolament Finanzjarju tal-11-il FEŻ jistipula li Stat Membru li jonqos milli jħallas il-pagament parzjali tal-kontribuzzjoni dovut sal-iskadenza jkun jeħtieġlu jħallas l-imgħax fuq l-ammont li ma jkunx ħallas; l-arranġamenti għall-pagament tal-imgħax huma speċifikati fl-istess Artikolu.

               •Sussidjarjetà (għall-kompetenza mhux esklużiva)

                  Irreferi għall-punt 1. Raġunijiet u għanijiet tal-proposta

               •Proporzjonalità

                  Irreferi għall-punt 1. Raġunijiet u għanijiet tal-proposta

               •Għażla tal-istrument

                  Irreferi għall-punt 1. Raġunijiet u għanijiet tal-proposta

               2018/0361 (NLE)

               Proposta għal

               DEĊIŻJONI TAL-KUNSILL

               dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2020, l-ammont annwali għall-2019, l-ewwel ħlas parzjali għall-2019 u tbassir indikattiv u mhux vinkolanti għall-ammonti annwali mistennija ta' kontribuzzjonijiet għas-snin 2021 u 2022

               IL-KUNSILL TAL-UNJONI EWROPEA,

               Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,

               Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fil-Kunsill, dwar l-iffinanzjar tal-għajnuna tal-Unjoni Ewropea fl-ambitu tal-qafas finanzjarju pluriennali għall-perjodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u t-Territorji Extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea
                  5
                ("il-Ftehim Intern"), u b'mod partikolari l-Artikolu 7(2) tiegħu,

               Wara li kkunsidra r-Regolament tal-Kunsill (UE) 2015/323 tat-2 ta’ Marzu 2015 dwar ir-Regolament Finanzjarju applikabbli għall-11-il Fond Ewropew għall-Iżvilupp
                  6
               , u b'mod partikolari l-Artikolu 21(2) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Skont il-proċedura stabbilita fl-Artikolu 21(2) tar-Regolament tal-Kunsill (UE) 2015/323, il-Kummissjoni għandha tippreżenta proposta sal-15 ta' Ottubru 2018 li tispeċifika (a) l-ammont massimu tal-kontribuzzjoni għall-2020; (b) l-ammont annwali tal-kontribuzzjoni għall-2019; (c) l-ammont tal-ewwel ħlas parzjali tal-kontribuzzjoni għall-2019; u (d) tbassir indikattiv u mhux vinkolanti għall-ammonti annwali mistennija tal-kontribuzzjonijiet għas-snin 2021-2022.

               (2)Skont l-Artikolu 52 tar-Regolament tal-Kunsill (UE) 2015/323, il-Bank Ewropew tal-Investiment bagħat lill-Kummissjoni l-estimi aġġornati tiegħu tal-impenji u l-pagamenti fl-istrumenti li jimmaniġġa

               (3)L-Artikolu 22(1) tar-Regolament tal-Kunsill (UE) 2015/323 jistipula li s-sejħiet għal kontribuzzjonijiet jużaw l-ewwel l-ammonti stipulati fil-FEŻ preċedenti. Għaldaqstant, jenħtieġ li ssir sejħa għal fondi taħt l-10 FEŻ għall-BEI u l-11-il FEŻ għall-Kummissjoni.

               (4)Id-Deċiżjoni tal-Kunsill (UE) 2017/2171
                  7
                stabbiliet il-limitu massimu għall-ammont annwali tal-kontribuzzjonijiet mill-Istati Membri għall-FEŻ għall-2019 għal EUR 4 600 000 000 għal Kummissjoni u EUR 300 000 000 għall-BEI.

               ADOTTA DIN ID-DEĊIŻJONI:

               Artikolu 1

               Il-limitu massimu għall-ammont annwali tal-kontribuzzjonijiet għall-FEŻ tal-Istati Membri għall-2020 huwa b’dan stabbilit għal EUR 4 900 000 000. Għandu jinqasam f’EUR 4 600 000 000 għall-Kummissjoni, u EUR 300 000 000 għall-BEI.

               Artikolu 2

               L-ammont annwali tal-kontribuzzjonijiet għall-FEŻ tal-Istati Membri għall-2019 huwa b’dan stabbilit għal EUR 4 700 000 000. Għandu jinqasam f’EUR 4 400 000 000 għall-Kummissjoni, u EUR 300 000 000 għall-BEI.

               Artikolu 3

               Il-kontribuzzjonijiet individwali tal-Fond Ewropew għall-Iżvilupp li jridu jitħallsu mill-Istati Membri lill-Kummissjoni u lill-Bank Ewropew tal-Investiment bħala l-ewwel ħlas parzjali għall-2019 huma stabbiliti fit-tabella fl-Anness ta’ din id-Deċiżjoni.

               Artikolu 4

               It-tbassir mhux vinkolanti indikattiv għall-ammont annwali mistenni ta’ kontribuzzjonijiet għall-2021 huwa b’dan stabbilit għal EUR 4 000 000 000 għall-Kummissjoni u għal EUR 300 000 000 għall-BEI, u għall-2022 għal EUR 3 500 000 000 għall-Kummissjoni u EUR 400 000 000 għall-BEI.

               Artikolu 5

               Din id-Deċiżjoni għandha tidħol fis-seħħ fid-data tal-adozzjoni tagħha.

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        ĠU L 317, 15.12.2000, p. 3

                     (2)

                        ĠU L 210, 6.8.2013, p. 1

                     (3)

                        ĠU L 58, 3.3.2015, p. 17-38

                     (4)

                        Il-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-Qafas Finanzjarju Pluriennali għall-perijodu 2014-2020, skont il-Ftehim ta' Sħubija AKP-UE, u dwar l-allokazzjoni ta' għajnuna finanzjarja għall-Pajjiżi u Territorji Extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea

                     (5)

                        ĠU L 210, 6.8.2013, p. 1

                     (6)

                        ĠU L 58, 3.3.2015, p. 17.

                     (7)

                        Id-Deċiżjoni tal-Kunsill (UE) 2017/2171 tal-20 ta' Novembru 2017 dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2019, l-ammont annwali għall-2018, l-ewwel ħlas parzjali għall-2018 u previżjoni indikattiva u mhux vinkolanti għall-ammonti annwali mistennija għas-snin 2020 u 2021 (ĠU L 306, 22.11.2017, p. 21)

    ---documentbreak---

               IL-KUMMISSJONI EWROPEA
            Brussell, 15.10.2018
            COM(2018) 688 final
            ANNESS
            Proposta għal
            DEĊIŻJON TAL-KUNSILL
            dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2020, l-ammont annwali għall-2019, l-ewwel ħlas parzjali għall-2019 u tbassir indikattiv u mhux vinkolanti għall-ammonti annwali mistennija ta' kontribuzzjonijiet għas-snin 2021 u 2022

               ANNESS

                        STATI MEMBRI

                        Skema tal-10 FEŻ, %

                        Skema tal-11-il FEŻ, %

                        L-1el ħlas parzjali tal-2019 (EUR)

                        Total

                        Il-Kummissjoni

                        Il-BEI

                        Il-11-il FEŻ

                        L-10 FEŻ

                        IL-BELĠJU

                        3.53

                        3.24927

                        64,985,400.00

                        3,530,000.00

                        68,515,400.00

                        Il-BULGARIJA

                        0.14

                        0.21853

                        4,370,600.00

                        140,000.00

                        4,510,600.00

                        IR-REPUBBLIKA ĊEKA

                        0.51

                        0.79745

                        15,949,000.00

                        510,000.00

                        16,459,000.00

                        ID-DANIMARKA

                        2.00

                        1.98045

                        39,609,000.00

                        2,000,000.00

                        41,609,000.00

                        IL-ĠERMANJA

                        20.50

                        20.57980

                        411,596,000.00

                        20,500,000.00

                        432,096,000.00

                        L-ESTONJA

                        0.05

                        0.08635

                        1,727,000.00

                        50,000.00

                        1,777,000.00

                        L-IRLANDA

                        0.91

                        0.94006

                        18,801,200.00

                        910,000.00

                        19,711,200.00

                        IL-GREĊJA

                        1.47

                        1.50735

                        30,147,000.00

                        1,470,000.00

                        31,617,000.00

                        SPANJA

                        7.85

                        7.93248

                        158,649,600.00

                        7,850,000.00

                        166,499,600.00

                        FRANZA

                        19.55

                        17.81269

                        356,253,800.00

                        19,550,000.00

                        375,803,800.00

                        IL-KROAZJA

                        0.00

                        0.22518

                        4,503,600.00

                        0.00

                        4,503,600.00

                        L-ITALJA

                        12.86

                        12.53009

                        250,601,800.00

                        12,860,000.00

                        263,461,800.00

                        ĊIPRU

                        0.09

                        0.11162

                        2,232,400.00

                        90,000.00

                        2,322,400.00

                        IL-LATVJA

                        0.07

                        0.11612

                        2,322,400.00

                        70,000.00

                        2,392,400.00

                        IL-LITWANJA

                        0.12

                        0.18077

                        3,615,400.00

                        120,000.00

                        3,735,400.00

                        IL-LUSSEMBURGU

                        0.27

                        0.25509

                        5,101,800.00

                        270,000.00

                        5,371,800.00

                        L-UNGERIJA

                        0.55

                        0.61456

                        12,291,200.00

                        550,000.00

                        12,841,200.00

                        MALTA

                        0.03

                        0.03801

                        760,200.00

                        30,000.00

                        790,200.00

                        IN-NETHERLANDS

                        4.85

                        4.77678

                        95,535,600.00

                        4,850,000.00

                        100,385,600.00

                        L-AWSTRIJA

                        2.41

                        2.39757

                        47,951,400.00

                        2,410,000.00

                        50,361,400.00

                        IL-POLONJA

                        1.30

                        2.00734

                        40,146,800.00

                        1,300,000.00

                        41,446,800.00

                        IL-PORTUGALL

                        1.15

                        1.19679

                        23,935,800.00

                        1,150,000.00

                        25,085,800.00

                        IR-RUMANIJA

                        0.37

                        0.71815

                        14,363,000.00

                        370,000.00

                        14,733,000.00

                        IS-SLOVENJA

                        0.18

                        0.22452

                        4,490,400.00

                        180,000.00

                        4,670,400.00

                        IS-SLOVAKKJA

                        0.21

                        0.37616

                        7,523,200.00

                        210,000.00

                        7,733,200.00

                        IL-FINLANDJA

                        1.47

                        1.50909

                        30,181,800.00

                        1,470,000.00

                        31,651,800.00

                        L-IŻVEZJA

                        2.74

                        2.93911

                        58,782,200.00

                        2,740,000.00

                        61,522,200.00

                        IR-RENJU UNIT

                        14.82

                        14.67862

                        293,572,400.00

                        14,820,000.00

                        308,392,400.00

                        TOTAL TAL-UE-28

                        100.00

                        100.00

                        2,000,000,000.00

                        100,000,000.00

                        2,100,000,000.00


               IL-KUMMISSJONI EWROPEA
            Brussell, 30.10.2018
            COM(2018) 717 final
            2018/0369(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li jeħtieġ tittieħed f’isem l-Unjoni Ewropea waqt is-seba’ Laqgħa tal-Partijiet tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi fir-rigward ta’ ċerti emendi tal-Anness 3 tal-Ftehim

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li jeħtieġ tittieħed f’isem l-Unjoni waqt is-seba’ Laqgħa tal-Partijiet tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi (AEWA) b’rabta mal-adozzjoni prevista ta’ ċerti emendi tal-Anness 3 tagħha.

               2.Kuntest tal-proposta

               2.1.Il-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi

               Il-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi (“il-Ftehim”) għandu l-għan li jikkonserva l-għasafar tal-ilma migratorji u l-ħabitats tagħhom fl-Afrika, fl-Ewropa, fil-Lvant Nofsani, fl-Asja Ċentrali, fi Greenland u fl-Arċipelagu Kanadiż. Il-Ftehim daħal fis-seħħ fl-1 ta’ Novembru 1999.

               Żviluppat skont il-qafas tal-Konvenzjoni dwar l-Ispeċijiet Migratorji (CMS) u amministrat mill-Programm tan-Nazzjonijiet Uniti għall-Ambjent (UNEP), l-AEWA jiġbor flimkien il-pajjiżi u l-komunità internazzjonali usa’ ta’ konservazzjoni bi sforz biex tiġi stabbilita konservazzjoni u ġestjoni koordinata tal-għasafar tal-ilma migratorji matul il-medda migratorja kollha tagħhom.

               L-Unjoni Ewropea ilha Parti Kontraenti ta’ dan il-Ftehim mill-1 ta’ Ottubru 2005
                  1
               . Bħalissa hemm 77 Parti Kontraenti, 41 mill-Ewrasja (inkluża l-UE) u 36 mill-Afrika.

               25 Stat Membru huma Partijiet tal-Ftehim
                  2
               .

               Id-Direttiva 2009/147/KE dwar il-konservazzjoni tal-għasafar selvaġġi (id-Direttiva dwar l-għasafar
                  3
               ) timplimenta l-impenji stipulati fil-Ftehim fid-dritt tal-Unjoni. Id-Direttiva dwar l-għasafar titratta l-konservazzjoni tal-ispeċijiet kollha tal-għasafar li jinsabu fin-natura fi stat selvaġġ fit-territorju Ewropew tal-Istati Membri li għalihom japplika t-Trattat. Tkopri l-protezzjoni, l-amministrazzjoni u l-kontroll ta’ dawn l-ispeċijiet u tistabbilixxi regoli għall-isfruttar tagħhom.

               2.2.Il-Laqgħa tal-Partijiet

               Il-Laqgħa tal-Partijiet (MOP) hija l-korp deċiżjonali prinċipali għal dan il-Ftehim. Hija għandha s-setgħat li teżamina mill-ġdid l-Annessi tal-Ftehim u tiltaqa’ kull tliet snin. Kull Parti għandha vot wieħed, iżda l-organizzazzjonijiet tal-integrazzjoni ekonomika reġjonali, bħall-Unjoni Ewropea, jeżerċitaw id-dritt tagħhom tal-vot b’għadd ta’ voti li huwa daqs l-għadd tal-Istati Membri tagħhom li huma Partijiet tal-Ftehim. Kwalunkwe emenda tal-Anness għandha tiġi adottata b’maġġoranza ta’ żewġ terzi tal-Partijiet preżenti fil-laqgħa.

               Is-seba’ Laqgħa tal-Partijiet tal-Ftehim se ssir mill-4 sat-8 ta’ Diċembru 2018, fl-Afrika t’Isfel.

               2.3.L-att previst tal-Laqgħa tal-Partijiet

               Mill-4 sat-8 ta’ Diċembru 2018, waqt is-seba’ laqgħa tagħha, il-Laqgħa tal-Partijiet jeħtieġ tadotta r-Riżoluzzjoni 7.3
                  4
                dwar l-emendi tal-Annessi tal-Ftehim skont il-paragrafu 5 tal-Artikolu X tal-Ftehim (“l-att previst”).

               L-għan tal-att previst huwa li jiġu emendati l-Anness 2 u l-Anness 3 (Pjan ta’ Azzjoni) tal-Ftehim. L-Anness 2 fih lista ta’ għasafar tal-ilma migratorji li għalihom japplika l-Ftehim. L-Anness 3 jispeċifika l-azzjonijiet li l-Partijiet għandhom iwettqu fir-rigward tal-ispeċijiet ta’ prijorità. L-ispeċijiet ta’ prijorità huma elenkati fit-Tabella 1 tal-Anness 3 skont ċerti kriterji stipulati fit-Tabella 1.

               L-Artikolu II tal-Ftehim jipprevedi: “Il-Partijiet għandhom jieħdu miżuri koordinati sabiex iżommu l-ispeċi ta’ tjur u għasafar tal-ilma migratorji fi stat ta’ konservazzjoni favorevoli jew sabiex jerġgħu iġibuhom f’dak l-istat. Għal dan il-għan, għandhom japplikaw fil-limiti tal-ġurisdizzjoni nazzjonali tagħhom il-miżuri stipulati fl-Artikolu III, flimkien ma’ l-azzjonijiet speċifiċi determinati fil-Pjan ta’ Azzjoni provdut fl-Artikolu IV, ta’ dan il-Ftehim”.

               L-att previst se jidħol fis-seħħ għall-Partijiet kollha u se jkun vinkolanti fid-90 jum wara d-data tal-adozzjoni tiegħu mil-Laqgħa tal-Partijiet, għajr għall-Partijiet li daħħlu riżerva. Tul il-perjodu ta’ 90 jum, kwalunkwe Parti tista’ daħħal riżerva fir-rigward ta’ emenda ta’ Anness, permezz ta’ notifika bil-miktub lid-Depożitarju.

               3.Pożizzjoni li jeħtieġ tittieħed f’isem l-Unjoni

               Il-pożizzjoni proposta li jeħtieġ tittieħed f’isem l-Unjoni Ewropea hija li tiġi appoġġata l-adozzjoni tal-att previst waqt is-seba’ Laqgħa tal-Partijiet.

               L-emendi proposti fl-Anness 2 ġew sottomessi mill-Unjoni Ewropea. L-emendi proposti fl-Anness 3 ġew proposti mill-Unjoni Ewropea u l-Uganda.

               L-emendi proposti tal-Annessi 2 u 3 mill-Unjoni Ewropea ġew sottomessi wkoll fid-Deċiżjoni tal-Kunsill 10326/18
                  5
               .

               L-emenda proposta tal-Anness 2 tal-Unjoni Ewropea tikkonsisti fiż-żieda tal-Margun tat-Toppu (Phalacrocorax aristotelis) fil-lista tal-ispeċijiet tal-għasafar tal-ilma li għalihom japplika l-Ftehim.

               L-emendi proposti mill-Unjoni Ewropea fit-Tabella 1 tal-Anness 3 jikkonsistu fiċ-ċaqliq tal-popolazzjonijiet tal-Begazzina Ħamra (Calidris ferruginea), tal-Purċinell tal-Baħar (Fratercula arctica) u tal-Mus tal-Baħar (Alca torda) għall-Kolonna A tat-Tabella 1, fil-kategoriji 4, 1b u 4 rispettivament, u fl-elenkar tal-popolazzjoni mhux tal-Unjoni Ewropea (il-Baħar ta’ Barents) tal-Phalacrocorax aristotelis aristotelis u tal-popolazzjoni tal-Unjoni Ewropea (il-Lvant tal-Mediterran – il-Kroazja, il-Baħar Adrijatiku) tal-Phalacrocorax aristotelis desmarestii fil-Kolonna A tat-Tabella 1 tal-Anness 3, fil-kategoriji 2 u 1c rispettivament.

               Dawn l-emendi proposti se jiġu approvati f’isem l-Unjoni Ewropea mill-Kummissjoni, f’konformità mal-Artikolu 3(1) u 3(3) tad-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi.

               L-emendi proposti fit-Tabella 1 tal-Anness 3 mill-Uganda jikkonsistu fit-tneħħija tal-kelma “sinifikanti” mill-kriterji A3(c) u B2(c), li joħloq il-kriterji ġodda A3(e) u B2(e) għal “tnaqqis rapidu għal żmien qasir”, u ċ-ċaqliq ta’ diversi speċijiet minn kolonna jew kategorija waħda għal oħra kif stipulat fl-abbozz tar-Riżoluzzjoni 7.3.

               Dawk l-emendi proposti mill-Uganda, jenħtieġ li jiġu approvati f’isem l-Unjoni Ewropea peress li jirriflettu l-evoluzzjoni tal-istatus ta’ konservazzjoni tal-popolazzjonijiet tal-ispeċijiet tal-għasafar ikkonċernati u se jikkontribwixxu għal protezzjoni akbar tal-popolazzjonijiet tal-ispeċijiet li qed jonqsu.  B’mod partikolari,

               (a)L-emendi proposti tal-Anness 3 tal-Ftehim sottomessi mill-Uganda u stipulati fl-abbozz tar-Riżoluzzjoni 7.3 li huma konformi mal-leġiżlazzjoni tal-UE rilevanti (id-Direttiva dwar l-għasafar) għandhom jiġu approvati f’isem l-Unjoni Ewropea mill-Kummissjoni, f’konformità mal-Artikolu 3(1) u 3(3) tad-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi.

               (b)L-emendi proposti tal-Anness 3 tal-Ftehim sottomessi mill-Uganda u stipulati fl-abbozz tar-Riżoluzzjoni 7.3 jikkonċernaw id-disa’ speċijiet li ġejjin: l-Edredun - Somateria mollissima, is-Serra - Mergus serrator, il-Brajmla - Aythia ferina, il-Gallina tal-baħar - Haematopus ostralegus, il-Venewwa - Vanellus vanellus, il-Girwiel Denbu bl-Istrixxi - Limosa lapponica, il-Girwiel Prim - Limosa limosa, il-Girwiel Saqajh Qosra/Il-pluverott iż-żgħir - Calidris canutus u iċ-Ċuvett - Tringa erythropus, li mhumiex konformi mal-leġiżlazzjoni tal-UE rilevanti (id-Direttiva dwar l-għasafar), għandhom jiġu approvati f’isem l-Unjoni Ewropea skont l-Artikolu 218(9) TFUE.

               Madankollu, f’konformità mal-Artkolu 3(4) tad-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi, il-Kummissjoni għandha ddaħħal riżerva fir-rigward tal-emendi proposti li jikkonċernaw id-disa’ speċijiet ta’ hawn fuq, bħalma għamlet għall-emendi b’effetti smili fil-Laqgħa tal-Partijiet preċedenti, peress li dawn jeħtieġu emenda tad-Direttiva dwar l-għasafar li mhix possibbli fi żmien 90 jum mid-data tal-adozzjoni tagħhom mil-Laqgħa tal-Partijiet.

               Fir-riżerva tal-Unjoni Ewropea jeħtieġ li jiġu distinti żewġ gruppi ta’ speċijiet.

               Għall-popolazzjonijiet ta’ erba’ speċijiet – is-Serra, il-Brajmla, il-Girwiel Prim u ċ-Ċuvett, li huma proposti biex jiġu elenkati fil-Kategoriji 1b (il-Brajmla) jew 3c (it-tliet speċijiet l-oħra) tal-Kolonna A, mhux se titħalla iktar il-kaċċa skont il-Ftehim għalkemm huma speċijiet ikkaċċjati skont id-Direttiva dwar l-għasafar peress li huma elenkati fl-Anness IIb tagħha. Għaldaqstant, f’konformità mal-Artikolu 3(4) tad-Deċiżjoni tal-Kunsill 2006/871/KE tat-18 ta’ Lulju 2005, il-Kummissjoni għandha ddaħħal riżerva fir-rigward ta’ dawk l-emendi peress li mhuwiex possibbli li tiġi emendata d-Direttiva dwar l-għasafar fi żmien 90 jum mid-data tal-adozzjoni tagħhom mil-Laqgħa tal-Partijiet.

               Il-popolazzjonijiet tal-ħames speċijiet l-oħra - l-Edredun, il-Gallina tal-Baħar, il-Venewwa, il-Girwiel Denbu bl-Istrixxi u l-Girwiel Saqajh Qosra - huma proposti li jiġu elenkati fil-Kategorija 4 tal-Kolonna A tal-Anness 3 tal-Ftehim. Skont l-Anness 3, l-ispeċijiet elenkati f’dik il-Kategorija jistgħu jiġu kkaċċjati biss fil-qafas ta’ pjan ta’ azzjoni internazzjonali tal-ispeċijiet, li permezz tiegħu l-Partijiet se jagħmlu ħilithom biex jimplimentaw il-prinċipji ta’ ġestjoni adattiva tal-ħsad. Għalhekk, ir-riżerva tal-Unjoni Ewropea fir-rigward tagħhom tista’ titneħħa ladarba jidħol fis-seħħ il-mekkaniżmu tal-ġestjoni adattiva tal-ħsad skont il-korp internazzjonali, b’mod konsistenti mar-rekwiżiti tal-Artikolu 7 tad-Direttiva dwar l-għasafar.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni
                  6
               .”

               4.1.2.Applikazzjoni għall-każ preżenti

               Il-Laqgħa tal-Partijiet hija korp imwaqqaf bi Ftehim, prinċipalment il-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi.

               L-att li l-Laqgħa tal-Partijiet qiegħda tintalab tadotta jikkostitwixxi att li jkollu effetti legali. L-att previst se jkun vinkolanti skont id-dritt internazzjonli u għandu l-kapaċità li jinfluwenza b’mod deċiżiv il-kontenut tal-leġiżlazzjoni tal-Unjoni Ewropea, prinċipalment id-Direttiva dwar l-għasafar. Dan minħabba li xi azzjonijiet, b’mod partikolari fir-rigward tal-kaċċa, li l-Partijiet għandhom iwettqu b’rabta mal-ispeċijiet ta’ prijorità elenkati fit-Tabella 1 tal-Anness 3 tal-Ftehim mhumiex dejjem kompatibbli ma’ dak li d-Direttiva dwar l-għasafar tipprevedi għall-istess speċijiet. Prinċipalment, jekk l-ispeċijiet elenkati fl-Anness II tad-Direttiva dwar l-għasafar ma jkunux jistgħu jiġu ikkaċċjati skont l-AEWA, tkun meħtieġa emenda tad-Direttiva dwar l-għasafar.Skont l-Artikolu 3 tad-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi, fir-rigward tal-kwistjonijiet li jaqgħu taħt il-kompetenza Komunitarja, il-Kummissjoni hija awtorizzata li f’isem il-Komunità tapprova l-emendi tal-Annessi tal-Ftehim adottati skont l-Artikolu X(5) tal-Ftehim. Madankollu, din l-awtorizzazzjoni hija limitata għal dawk l-emendi li huma konsistenti mal-leġiżlazzjoni Komunitarja dwar il-konservazzjoni tal-għasafar selvaġġi u tal-ħabitat naturali tagħhom, u li ma jinvolvu ebda modifika tagħha.

               Peress li l-emendi proposti mill-Uganda tat-Tabella 1 tal-Anness 3 tal-Ftehim li jikkonċernaw id-disa’ speċijiet li ġejjin: l-Edredun - Somateria mollissima, is-Serra - Mergus serrator, il-Brajmla - Aythia ferina, il-Gallina tal-baħar - Haematopus ostralegus, il-Venewwa - Vanellus vanellus, il-Girwiel Denbu bl-Istrixxi - Limosa lapponica, il-Girwiel Prim - Limosa limosa, il-Girwiel Saqajh Qosra/Il-pluverott iż-żgħir - Calidris canutus u iċ-Ċuvett - Tringa erythropus, ikunu jeħtieġu emenda tad-Direttiva dwar l-għasafar, hemm bżonn ta’ Deċiżjoni tal-Kunsill li tistabbilixxi l-pożizzjoni li jeħtieġ tittieħed f’dak ir-rigward f’isem l-Unjoni Ewropea fis-seba’ Laqgħa tal-Partijiet tal-Ftehim
                  7
               .

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjonijiet proposti hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwarhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew wieħed minn dawn il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik li jeżiġi l-għan jew il-komponent ewlieni jew predominanti.

               4.2.2.Applikazzjoni għall-każ preżenti

               L-objettivi ewlieni u l-kontenut tal-att previst huma relatati mal-ambjent.

               Għalhekk, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att previst tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi se jemenda l-Annessi 2 u 3, jixraq li wara l-adozzjoni tiegħu jiġi ppubblikat f’Il-Ġurnal Uffiċjali tal-Unjoni Ewropea.

               2018/0369 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li jeħtieġ tittieħed f’isem l-Unjoni Ewropea waqt is-seba’ Laqgħa tal-Partijiet tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi fir-rigward ta’ ċerti emendi tal-Anness 3 tal-Ftehim

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi (“il-Ftehim”) daħal fis-seħħ fl-1 ta’ Novembru 1999 u ġie approvat f’isem il-Komunità Ewropea bid-Deċiżjoni tal-Kunsill 2006/871/KE
                  8

               (2)Skont il-paragrafu 5 tal-Artikolu X tal-Ftehim, il-Laqgħa tal-Partijiet tista’ tadotta emendi tal-Annessi tal-Ftehim.

               (3)Is-seba’ Laqgħa tal-Partijiet tal-Ftehim mill-4 sat-8 ta’ Diċembru 2018, mistennija tadotta Riżoluzzjoni dwar l-adozzjoni tal-emendi tal-Annessi 2 u 3 tal-Ftehim.

               (4)Jixraq li tiġi stabbilita l-pożizzjoni li jeħtieġ tittieħed f’isem l-Unjoni fil-Laqgħa tal-Partijiet, peress li r-Riżoluzzjoni se tkun vinkolanti fl-Unjoni u bil-kapaċità li tinfluwenza b’mod deċiżiv il-kontenut tad-dritt tal-Unjoni, prinċipalment id-Direttiva dwar l-għasafar.

               (5)L-emendi proposti tal-Anness 3 tal-Ftehim sottomessi mill-Uganda u stipulati fl-abbozz tar-Riżoluzzjoni 7.3 jikkonċernaw id-disa’ speċijiet li ġejjin: l-Edredun - Somateria mollissima, is-Serra - Mergus serrator, il-Brajmla - Aythia ferina, il-Gallina tal-baħar - Haematopus ostralegus, il-Venewwa - Vanellus vanellus, il-Girwiel Denbu bl-Istrixxi - Limosa lapponica, il-Girwiel Prim - Limosa limosa, il-Girwiel Saqajh Qosra/Il-pluverott iż-żgħir - Calidris canutus u iċ-Ċuvett - Tringa erythropus, li mhumiex konformi mal-leġiżlazzjoni tal-UE rilevanti (id-Direttiva dwar l-għasafar), jenħtieġ li jiġu approvati f’isem l-Unjoni Ewropea peress li jikkontribwixxu għall-kisba ta’ protezzjoni akbar ta’ dawn il-popolazzjonijiet tal-ispeċijiet li qed jonqsu. Madankollu, f’konformità mal-Artikolu 3(4) tad-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi, il-Kummissjoni għandha ddaħħal riżerva fir-rigward tal-emendi proposti li jikkonċernaw id-disa’ speċijiet ta’ hawn fuq, peress li dawn jeħtieġu emenda tad-Direttiva dwar l-għasafar li mhix possibbli fi żmien 90 jum mid-data tal-adozzjoni tagħhom mil-Laqgħa tal-Partijiet.

               ADOTTA DIN ID-DEĊIŻJONI:

               Artikolu 1

               Il-pożizzjoni li jeħtieġ tittieħed f’isem l-Unjoni fis-seba’ Laqgħa tal-Partijiet tal-Ftehim għandha tkun li ġejja:

               L-emendi tal-Anness 3 tal-Ftehim sottomessi mill-Uganda u stipulati fl-abbozz tar-Riżoluzzjoni 7.3 tas-seba’ Laqgħa tal-Partijiet tal-Ftehim li jikkonċernaw id-disa’ speċijiet li ġejjin: l-Edredun - Somateria mollissima, is-Serra - Mergus serrator, il-Brajmla - Aythia ferina, il-Gallina tal-baħar - Haematopus ostralegus, il-Venewwa - Vanellus vanellus, il-Girwiel Denbu bl-Istrixxi - Limosa lapponica, il-Girwiel Prim - Limosa limosa, il-Girwiel Saqajh Qosra/Il-pluverott iż-żgħir - Calidris canutus u iċ-Ċuvett - Tringa erythropus, se jkunu approvati f’isem l-Unjoni Ewropea fis-seba’ Laqgħa tal-Partijiet tal-Ftehim.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewroasjatiċi. ĠU L 345, 8.12.2006, p. 24.

                     (2)

                        Tliet Stati Membri mhumiex Partijiet tal-Ftehim: L-Awstrija, Malta u l-Polonja.

                     (3)

                        ĠU L 20, 26.01.2010, p. 7. -
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:MT:PDF
                  .

                     (4)

                  https://www.unep-aewa.org/en/document/adoption-amendments-aewa-annexes-3

                     (5)

                  http://data.consilium.europa.eu/doc/document/ST-10326-2018-INIT/mt/pdf
                   (iżda ma għadhiex taħdem)

                     (6)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (7)

                        Għall-emendi li ma jkunux jeħtieġu emenda tad-Direttiva dwar l-għasafar, il-Kummissjoni tista’ ma tapprovahomx skont id-Deċiżjoni tal-Kunsill 2006/871/KE tat-18 ta’ Lulju 2005.

                     (8)

                        ĠU L345, 8.12.2006, p. 24.


               IL-KUMMISSJONI EWROPEA
            Brussell, 5.11.2018
            COM(2018) 724 final
            2018/0374(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill Konġunt stabbilit taħt il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra, b’rabta mal-adozzjoni prevista tar-Regoli ta’ Proċedura għall-Kunsill Konġunt u għall-Kumitat tal-Kummerċ u tal-Iżvilupp.

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill Konġunt stabbilit mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA tal-Komunità għall-Iżvilupp tan-Nofsinhar tal-Afrika (“SADC,”, Southern African Development Community), min-naħa l-oħra, b’rabta mal-adozzjoni prevista tar-Regoli ta’ Proċedura tal-Kunsill Konġunt u r-Regoli ta’ Proċedura tal-Kumitat tal-Kummerċ u tal-Iżvilupp.

               2.Kuntest tal-proposta

               2.1.Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra

               Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (“il-Ftehim”) għandu l-għan li:

               (a)jikkontribwixxi għat-tnaqqis u għall-qerda tal-faqar permezz tat-twaqqif ta’ sħubija kummerċjali li tkun konsistenti mal-għan ta’ żvilupp sostenibbli, mal-MDGs u mal-Ftehim ta’ Cotonou;

               (b)jippromwovi l-integrazzjoni reġjonali, il-kooperazzjoni ekonomika u l-governanza tajba biex b’hekk ikun stabbilit u implimentat qafas regolatorju reġjonali effettiv, prevedibbli u trasparenti għall-kummerċ u għall-investiment bejn il-Partijiet u fost l-Istati EPA SADC;

               (c)jippromwovi l-integrazzjoni gradwali tal-Istati EPA SADC fl-ekonomija dinjija, skont l-għażliet politiċi u l-prijoritajiet ta' żvilupp tagħhom;

               (d)jtejjeb il-kapaċità tal-Istati EPA SADC fil-politika kummerċjali u fi kwistjonijiet relatati mal-kummerċ;

               (e)jappoġġja l-kundizzjonijiet għal żieda fl-investiment u fl-inizjattivi tas-settur privat, u jtejjeb il-kapaċità għall-forniment, il-kompetittività u t-tkabbir ekonomiku fl-Istati EPA SADC; u

               (f)jsaħħaħ ir-relazzjonijiet eżistenti bejn il-Partijiet fuq il-bażi tas-solidarjetà u tal-interess reċiproku.

               Il-Ftehim jiġi applikat b’mod proviżorju bejn l-Unjoni Ewropea u l-Istati Membri tagħha, minn naħa, u l-Botswana, il-Lesoto, in-Namibja, l-Eswatini u l-Afrika t’Isfel, min-naħa l-oħra, mill-10 ta’ Ottubru 2016, u bejn l-Unjoni Ewropea u l-Istati Membri tagħha, minn naħa, u l-Mozambique, min-naħa l-oħra, mill-4 ta’ Frar 2018.

               2.2.Il-Kunsill Konġunt

               L-Artikolu 100 tal-Ftehim jistabbilixxi Kunsill Konġunt u jipprevedi li huwa “għandu jissorvelja u jamministra l-implimentazzjoni ta’ dan il-Ftehim”.

               L-Artikolu 101 tal-Ftehim jipprevedi li l-Kunsill Konġunt għandu jkun magħmul, minn naħa, mill-membri tal-Kunsill tal-UE u l-membri rilevanti tal-Kummissjoni Ewropea jew mir-rappreżentanti tagħhom, u, min-naħa l-oħra, mill-Ministri tal-Istati EPA SADC jew mir-rappreżentanti tagħhom. Il-funzjonijiet tal-Kunsill Konġunt jinkludu li jiġu stabbiliti r-regoli ta’ proċedura tiegħu stess u r-regoli ta’ proċedura tal-Kumitat tal-Kummerċ u tal-Iżvilupp.

               L-Artikolu 102 tal-Ftehim jipprevedi li l-Kunsill Konġunt jadotta deċiżjonijiet b’kunsens u li dawk id-deċiżjonijiet għandhom ikunu vinkolanti fuq il-Partijiet.

               2.3.L-att previst tal-Kunsill Konġunt

               Matul l-ewwel laqgħa tiegħu, il-Kunsill Konġunt irid jadotta deċiżjoni dwar ir-Regoli ta’ Proċedura tal-Kunsill Konġunt u r-Regoli ta’ Proċedura tal-Kumitat tal-Kummerċ u tal-Iżvilupp (“l-att previst”).

               L-għan tal-att previst huwa li jistabbilixxi r-regoli dwar l-organizzazzjoni u l-funzjonament tal-Kunsill Konġunt u tal-Kumitat tal-Kummerċ u tal-Iżvilupp.

               3.Il-pożizzjoni li trid tittieħed f’isem l-Unjoni

               Din il-proposta għal Deċiżjoni tal-Kunsill tistabbilixxi l-pożizzjoni li għandha tiġi adottata f’isem l-Unjoni fil-Kunsill Konġunt stabbilit permezz tal-EPA SADC tal-UE fir-rigward tar-regoli ta’ proċedura tal-Kunsill Konġunt u tal-Kumitat tal-Kummerċ u tal-Iżvilupp.

               Il-Partijiet fil-Ftehim ddiskutew dawn ir-regoli ta’ proċeduri u qablu li, soġġett għal proċeduri ta’ teħid tad-deċiżjonijiet tal-UE, dawn għandhom jiġu adottati fl-ewwel laqgħa tal-Kunsill Konġunt li huwa previst għall-ewwel semestru tal-2019.

               Is-sustanza tar-regoli ta’ proċedura mehmuża hija simili ħafna għal dik ta’ regoli ta’ proċedura ta’ Ftehimiet ta’ Sħubija Ekonomika oħra jew ftehimiet kummerċjali oħra.

               Ir-regoli ta’ proċedura huma essenzjali biex jitlesta l-qafas istituzzjonali tal-Ftehim u għalhekk biex tkun żgurata l-implimentazzjoni bla xkiel tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  1
               .

               4.1.2.Applikazzjoni għal dan il-każ

               Il-Kunsill Konġunt huwa korp stabbilit permezz ta’ ftehim, jiġifieri l-EPA SADC tal-UE.

               L-att li l-Kunsill Konġunt huwa mitlub jadotta jikkostitwixxi att b’effetti legali. L-atti previsti jkunu vinkolanti skont id-dritt internazzjonali f'konformità mal-Artikolu 102(2) tal-Ftehim.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Il-bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li fir-rigward tagħhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-għan ewlieni u l-kontenut tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ tkun l-Artikolu 207 tat-TFUE, flimkien mal-Artikolu 218(9) tat-TFUE.

               2018/0374 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill Konġunt stabbilit taħt il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra, b’rabta mal-adozzjoni prevista tar-Regoli ta’ Proċedura għall-Kunsill Konġunt u għall-Kumitat tal-Kummerċ u tal-Iżvilupp.

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA tal-Komunità għall-Iżvilupp tan-Nofsinhar tal-Afrika (“SADC”, Southern African Development Community), min-naħa l-oħra, ġie ffirmat mill-Unjoni Ewropea u l-Istati Membri tagħha fl-10 ta’ Ġunju 2016
                  2
                (“il-Ftehim”). Dan jiġi applikat b’mod proviżorju bejn l-Unjoni Ewropea u l-Istati Membri tagħha, minn naħa, u l-Botswana, il-Lesoto, in-Namibja, l-Eswatini u l-Afrika t’Isfel, min-naħa l-oħra, mill-10 ta’ Ottubru 2016, u bejn l-Unjoni Ewropea u l-Istati Membri tagħha, minn naħa, u l-Mozambique, min-naħa l-oħra, mill-4 ta’ Frar 2018.

               (2)Skont l-Artikolu 102(1) tal-Ftehim, il-Kunsill Konġunt jista’ jadotta deċiżjonijiet rigward il-kwistjonijiet kollha koperti minn dan il-Ftehim. Skont l-Artikolu 101(3)(h) u (i), il-Kunsill Konġunt jistabbilixxi r-regoli ta’ proċedura tiegħu stess u r-regoli ta’ proċedura tal-Kumitat tal-Kummerċ u tal-Iżvilupp.

               (3)Il-Kunsill Konġunt matul l-ewwel laqgħa għandu jadotta deċiżjonijiet fir-rigward tar-Regoli ta’ Proċedura tiegħu u r-Regoli ta’ Proċedura tal-Kumitat tal-Kummerċ u tal-Iżvilupp.

               (4)Jixraq li tiġi stabbilita l-pożizzjoni li trid tittieħed f’isem l-Unjoni fil-Kunsill Konġunt, peress li d-deċiżjoni prevista tal-Kunsill Konġunt se tkun vinkolanti għall-Unjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni fl-ewwel laqgħa tal-Kunsill Konġunt għandha tkun ibbażata fuq l-abbozz tad-deċiżjoni tal-Kunsill Konġunt fir-rigward tar-Regoli ta’ Proċedura tal-Kunsill Konġunt u r-Regoli ta’ Proċedura tal-Kumitat tal-Kummerċ u tal-Iżvilupp li hija mehmuża ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (2)

                        Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (ĠU L 250, 16.9.2016, p. 3).

    ---documentbreak---

               IL-KUMMISSJONI EWROPEA
            Brussell, 5.11.2018
            COM(2018) 724 final
            ANNESS
            għal
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kunsill Konġunt stabbilit mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra, b’rabta mal-adozzjoni tar-Regoli ta’ Proċedura tal-Kunsill Konġunt u tal-Kumitat tal-Kummerċ u tal-Iżvilupp.

               DOKUMENT MEHMUŻ

               DEĊIŻJONI Nru 1 TAL-KUNSILL KONĠUNT

               ta’

               dwar l-adozzjoni tar-Regoli ta’ Proċedura tal-Kunsill Konġunt u tal-Kumitat tal-Kummerċ u tal-Iżvilupp

               IL-KUNSILL KONĠUNT,

               Wara li kkunsidra l-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (“il-Ftehim”), iffirmat f’Kasane, fl-10 ta’ Ġunju 2016, u b’mod partikolari l-Artikoli 100,101 u 102 tiegħu,

               ADOTTA DIN ID-DEĊIŻJONI:

               1.Ir-Regoli ta’ Proċedura Interni tal-Kunsill Konġunt huma stabbiliti kif stipulati fl-Anness I.

               2.Ir-Regoli ta' Proċedura tal-Kumitat tal-Kummerċ u tal-Iżvilupp huma stabbiliti kif stipulat fl-Anness II.

               3.Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmula fi................ nhar…………………

                        Għall-Kunsill Konġunt

                        il-Ministru tal-Kummerċ

                        tar-Rappreżentant tal-UE

               ANNESS I

               REGOLI TA’ PROĊEDURA TAL-KUNSILL KONĠUNT

               KAPITOLU I

               ORGANIZZAZZJONI

               Artikolu 1

               Għamla u Presidenza

               1.Il-Kunsill Konġunt li huwa stabbilit bl-Artikolu 100 tal-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (“il-Ftehim”) għandu jwettaq dmirijietu kif previst fl-Artikoli 100 u 101 tal-Ftehim.

               2.Ir-referenza f'dawn ir-Regoli ta' Proċedura għal “Partijiet” għandha tikkorrispondi mad-definizzjoni mogħtija fl-Artikolu 104 tal-Ftehim.

               3.Kif previst fl-Artikolu 101(1) tal-Ftehim, il-Kunsill Konġunt għandu jkun magħmul, minn naħa, mill-membri rilevanti tal-Kunsill tal-UE u l-membri rilevanti tal-Kummissjoni Ewropea jew mir-rappreżentanti tagħhom, u, min-naħa l-oħra, mill-Ministri rilevanti tal-Istati EPA SADC jew mir-rappreżentanti tagħhom.

               4.Il-Kunsill Konġunt għandu jkun ippresjedut, fil-livell Ministerjali, b’mod alternat minn rappreżentant tal-Kunsill tal-Unjoni Ewropea u rappreżentant tal-Kummissjoni Ewropea f’isem il-Parti tal-UE, u minn rappreżentant tal-Istati EPA SADC. L-ewwel laqgħa tal-Kunsill Konġunt għandha tkun ippresjeduta b’mod konġunt mill-Partijiet.

               5.Il-mandat li jikkorrispondi għall-ewwel perjodu għandu jibda fid-data tal-ewwel laqgħa tal-Kunsill Konġunt u jintemm fil-31 ta’ Diċembru tal-istess sena.

               Artikolu 2

               Laqgħat

               1.Kif previst fl-Artikolu 102(4), il-Kunsill Konġunt għandu jiltaqa’ f’intervalli regolari, li ma jeċċedux perjodu ta’ sentejn, u b'mod straordinarju kull meta ċ-ċirkostanzi jeħtieġu dan, jekk il-Partijiet jaqblu hekk.

               2.Il-laqgħat għandhom isiru fi Brussell jew fit-territorju ta’ wieħed mill-Istati tal-EPA SADC b’mod alternattiv, sakemm il-Partijiet ma jiftehmux mod ieħor.

               3.Sakemm il-Partijiet ma jaqblux mod ieħor, il-laqgħat tal-Kunsill Konġunt għandhom jissejħu mill-Parti li jkollha l-Presidenza, wara li tikkonsulta mal-Parti l-oħra.

               4.Il-Partijiet jistgħu jaqblu li jagħmlu laqgħat tal-Kunsill Konġunt permezz ta’ mezzi elettroniċi.

               Artikolu 3

               Osservaturi

               Il-Kunsill Konġunt jista’ jiddeċiedi li jistieden osservaturi fuq bażi ad hoc u jiddetermina liema punti fl-aġenda se jkunu miftuħa għal dawk l-osservaturi.

               Artikolu 4

               Segretarjat

               1.Il-Parti li tospita l-laqgħa tal-Kunsill Konġunt għandha taġixxi bħala s-Segretarjat.

               2.Meta il-laqgħa ssir permezz ta’ mezzi elettroniċi, il-Parti li jkollha l-presidenza għandha taġixxi bħala s-Segretarjat.

               KAPITOLU II

               OPERAT

               Artikolu 5

               Dokumenti

               Fejn id-deliberazzjonijiet tal-Kunsill Konġunt jkunu bbażati fuq dokumenti bil-miktub ta’ appoġġ, tali dokumenti għandhom jiġu enumerati u ċċirkolati mis-Segretarjat tal-Kunsill Konġunt bħala dokumenti tal-Kunsill Konġunt.

               Artikolu 6

               Notifika u Aġenda għal-Laqgħat

               1.Is-Segretarjat għandu jinnotifika lill-Partijiet bil-fatt li ssejħet Laqgħa u jitlob għal inputs fl-aġenda mhux aktar tard minn tletin (30) jum qabel il-laqgħa. F’każ ta’ xi kwistjoni urġenti u / jew ċirkostanzi mhux previsti biex jiġu kkunsidrati, il-laqgħa tista’ tissejjaħ fi żmien qasir.

               2.Għandha titħejja aġenda provviżorja għal kull laqgħa mis-Segretarju tal-Kunsill Konġunt. Din għandha tintbagħat mis-Segretarjat lill-President u lill-membri tal-Kunsill Konġunt mhux aktar tard minn erbatax-il (14) jum qabel il-bidu tal-laqgħa.

               3.L-aġenda proviżorja għandha tinkludi l-aspetti li fir-rigward tagħhom is-Segretarjat tal-Kunsill Konġunt ikun irċieva talba għall-inklużjoni fl-aġenda mingħand Parti.

               4.L-aġenda għandha tkun adottata mill-Kunsill Konġunt fil-bidu ta’ kull laqgħa. Aspetti oħra barra minn dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.

               5.Il-President tal-Kunsill Konġunt jista’ jistieden, bi qbil mal-Partijiet kollha, esperti biex jattendu l-laqgħat tiegħu sabiex jipprovdu informazzjoni dwar suġġetti speċifiċi.

               Artikolu 7

               Rapport tal-Laqgħa

               Sakemm il-Partijiet ma jaqblux mod ieħor, ir-Rapport ta’ kull laqgħa għandu jiġi mfassal mis-Segretarjat tal-Kunsill Konġunt u adottat fit-tmiem ta’ kull laqgħa.

               Artikolu 8

               Deċiżjonijiet u rakkomandazzjonijiet

               1.Kif previst fl-Artikolu 102 tal-Ftehim, il-Kunsill Konġunt għandu jadotta  permezz ta' deċiżjonijiet kunsenswali jew rakkomandazzjonijiet fil-każijiet previsti fil-Ftehim.

               2.Fejn il-Kunsill Konġunt ikollu s-setgħa li jadotta d-deċiżjonijiet jew ir-rakkomandazzjonijiet skont il-Ftehim, dawn l-atti jingħatalhom it-titolu ta’ “Deċiżjoni” jew “Rakkomandazzjoni” rispettivament fir-rapport tal-laqgħat. Is-Segretarjat tal-Kunsill Konġunt għandu jagħti n-numru tas-serje, id-data tal-adozzjoni u deskrizzjoni tas-suġġett għal kull deċiżjoni jew rakkomandazzjoni meħuda. Kwalunkwe deċiżjoni jew rakkomandazzjoni tipprovdi d-data tad-dħul fis-seħħ tagħha.

               3.F’każ li Stat EPA SADC ma jkunx preżenti, id-deċiżjonijiet u / jew ir-rakkomandazzjonijiet tal-laqgħa għandhom jiġu kkomunikati lil dak il-membru li ma setax jattendi l-laqgħa mis-Segretarjat. L-Istat EPA SADC għandu jipprovdi tweġiba bil-miktub fi żmien għaxart (10) ijiem kalendarji minn meta jintbagħtu d-deċiżjonijiet u / jew ir-rakkomandazzjonijiet, b’indikazzjoni ta’ dawk id-deċiżjonijiet u / jew ir-rakkomandazzjonijiet li ma jkunx jaqbel magħhom, inklużi r-raġunijiet tiegħu. Fin-nuqqas ta’ risposta bil-miktub imsemmija hawn fuq fi żmien għaxart (10) ijiem kalendarji, id-deċiżjonijiet u / jew ir-rakkomandazzjonijiet għandhom jitqiesu li ġew adottati. F’każ li Stat EPA SADC li ma attendiex ma jaqbilx ma’ deċiżjonijiet u / jew rakkomandazzjonijiet, tapplika l-proċedura fil-paragrafu 4.

               4.Fil-perjodu ta’ bejn il-laqgħat, il-Kunsill Konġunt jista’ jadotta deċiżjonijiet u rakkomandazzjonijiet bi proċedura bil-miktub jew b’mezzi elettroniċi jekk iż-żewġ Partijiet jaqblu li jsir hekk. Il-proċedura bil-miktub għandha tikkonsisti minn skambju ta’ noti bejn ir-rappreżentanti tal-Partijiet.

               5.Id-deċiżjonijiet u r-rakkomandazzjonijiet adottati mill-Kunsill Konġunt għandhom jiġu awtentikati permezz ta’ kopja awtentika ffirmata minn rappreżentant tal-Unjoni Ewropea u minn rappreżentant tal-Istati EPA SADC.

               Artikolu 9

               Aċċess pubbliku

               1.Il-laqgħat tal-Kunsill Konġunt ma għandhomx ikunu pubbliċi, sakemm ma jiġix deċiż mod ieħor.

               2.Il-Partijiet jistgħu jiddeċiedu li jippubblikaw id-deċiżjonijiet u r-rakkomandazzjoni tal-Kunsill Konġunt.

               KAPITOLU III

               DISPOŻIZZJONIJIET FINALI

               Artikolu 10

               Spejjeż

               1.Kull Parti għandha tkopri kull spiża li tagħmel b’riżultat tal-parteċipazzjoni fil-laqgħat tal-Kunsill Konġunt, kemm fir-rigward tal-persunal, l-ivvjaġġar u l-ispejjeż ta’ sussistenza kif ukoll fir-rigward tal-ispejjeż postali u ta’ telekomunikazzjoni.

               2.L-ispejjeż marbuta mal-organizzazzjoni tal-laqgħat, mal-provvediment ta’ servizzi ta’ interpretazzjoni u mar-riproduzzjoni tad-dokumenti għandhom jitħallsu mill-Parti li tkun qed tospita l-laqgħa.

               Artikolu 11

               Kumitat tal-Kummerċ u tal-Iżvilupp

               Kif previst fl-Artikolu 103(5) tal-Ftehim, il-Kumitat tal-Kummerċ u tal-Iżvilupp għandu jagħti rendikont lill-Kunsill Konġunt.

               Artikolu 12

               Emenda tar-Regoli ta’ Proċedura

               Dawn ir-Regoli ta' Proċedura jistgħu jiġu emendati bil-miktub b’deċiżjoni tal-Kunsill Konġunt skont l-Artikolu 8.

               ANNESS II

               REGOLI TA’ PROĊEDURA TAL-KUMITAT TAL-KUMMERĊ U TAL-IŻVILUPP

               KAPITOLU I

               ORGANIZZAZZJONI

               Artikolu 1

               Għamla u Presidenza

               1.Il-Kumitat tal-Kummerċ u tal-Iżvilupp li huwa stabbilit skont l-Artikolu 103 tal-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra, (“il-Ftehim”) għandu jwettaq dmirijietu kif previst fl-Artikolu 103 tal-Ftehim.

               2.Ir-referenza f’dawn ir-Regoli ta’ Proċedura għal “Partijiet” għandha tikkorrispondi mad-definizzjoni mogħtija fl-Artikolu 104 tal-Ftehim.

               3.Kif previst fl-Artikolu 103(1) tal-Ftehim, il-Kumitat tal-Kummerċ u tal-Iżvilupp għandu jkun magħmul minn rappreżentanti tal-Partijiet, normalment fuq il-livell ta’ uffiċjali għolja.

               4.Kif previst fl-Artikolu 103(2) tal-Ftehim, il-Kumitat tal-Kummerċ u tal-Iżvilupp għandu jiġi ppresjedut b’mod alternat minn uffiċjal għoli tal-Kummissjoni Ewropea u minn uffiċjal għoli tal-Istati EPA SADC. L-ewwel laqgħa tal-Kumitat tal-Kummerċ u tal-Iżvilupp għandu jiġi ppresjedut b’mod alternat minn uffiċjal għoli tal-Kummissjoni Ewropea u minn uffiċjal għoli tal-Istati EPA SADC.

               5.Il-mandat li jikkorrispondi għall-ewwel perjodu għandu jibda fid-data tal-ewwel laqgħa tal-Kumitat tal-Kummerċ u tal-Iżvilupp u jintemm fil-31 ta’ Diċembru tal-istess sena.

               Artikolu 2

               Laqgħat

               1.Il-Kumitat tal-Kummerċ u tal-Iżvilupp għandu jiltaqa’ għallinqas darba fis-sena jew fuq it-talba ta’ wieħed mill-Partijiet. Il-laqgħat għandhom isiru fi Brussell jew fit-territorju ta’ wieħed mill-Istati tal-EPA SADC b’mod alternattiv, sakemm il-Partijiet ma jiftehmux mod ieħor.

               2.Sakemm il-Partijiet ma jaqblux mod ieħor, il-laqgħat tal-Kumitat tal-Kummerċ u tal-Iżvilupp għandhom jissejħu mill-Parti li jkollha l-Presidenza, wara li tikkonsulta mal-Parti l-oħra.

               3.Il-Partijiet jistgħu jaqblu li jagħmlu laqgħat tal-Kumitat tal-Kummerċ u tal-Iżvilupp permezz ta’ mezzi elettroniċi.

               Artikolu 3

               Osservaturi

               Il-Kumitat tal-Kummerċ u tal-Iżvilupp jista’ jiddeċiedi li jistieden osservaturi fuq bażi ad hoc u jiddetermina liema punti fl-aġenda se jkunu miftuħa għal dawk l-osservaturi.

               Artikolu 4

               Segretarjat

               1.Il-Parti li tospita l-laqgħa tal-Kumitat tal-Kummerċ u tal-Iżvilupp għandha taġixxi bħala s-Segretarjat.

               2.Meta l-laqgħa ssir permezz ta’ mezzi elettroniċi, il-Parti li jkollha l-presidenza għandha taġixxi bħala s-Segretarjat.

               KAPITOLU II

               FUNZJONAMENT

               Artikolu 5

               Dokumenti

               Fejn id-deliberazzjonijiet tal-Kumitat tal-Kummerċ u tal-Iżvilupp ikunu bbażati fuq dokumenti ta’ sostenn miktubin, dawn id-dokumenti għandhom jiġu enumerati u ċċirkolati mis-Segretarjat tal-Kumitat tal-Kummerċ u tal-Iżvilupp bħala dokumenti tal-Kumitat tal-Kummerċ u tal-Iżvilupp.

               Artikolu 6

               Notifika u Aġenda għal-Laqgħat

               1.Is-Segretarjat għandu jinnotifika lill-Partijiet bil-fatt li ssejħet Laqgħa u jitlob għal inputs fl-aġenda mhux aktar tard minn 30 jum qabel il-laqgħa. F’każ ta’ xi kwistjoni urġenti u / jew ċirkostanzi mhux previsti biex jiġi kkunsidrat il-laqgħa tista’ tissejjaħ fi żmien qasir.

               2.Aġenda provviżorja għal kull laqgħa għandha titfassal mis-Segretarjat tal-Kumitat tal-Kummerċ u tal-Iżvilupp. Din għandha tintbagħat mis-Segretarjat lill-President u lill-membri tal-Kumitat tal-Kummerċ u tal-Iżvilupp mhux aktar tard minn 14-il jum qabel il-bidu tal-laqgħa.

               3.L-aġenda proviżorja għandha tinkludi l-aspetti li fir-rigward tagħhom is-Segretarjat tal-Kumitat tal-Kummerċ u tal-Iżvilupp ikun irċieva talba għall-inklużjoni fl-aġenda mingħand Parti.

               4.L-aġenda għandha tkun adottata mill-Kumitat tal-Kummerċ u tal-Iżvilupp fil-bidu ta’ kull laqgħa. Aspetti oħra barra minn dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.

               5.Il-President tal-Kumitat tal-Kummerċ u tal-Iżvilupp jista’ jistieden, bi qbil mal-Partijiet kollha, esperti biex jattendu l-laqgħat tiegħu sabiex jipprovdu informazzjoni dwar suġġetti speċifiċi.

               Artikolu 7

               Rapport ta’ Laqgħa

               Sakemm il-Partijiet ma jaqblux mod ieħor, ir-Rapport ta’ kull laqgħa għandu jiġi mfassal mis-Segretarjat tal-Kumitat tal-Kummerċ u tal-Iżvilupp u adottat fit-tmiem ta’ kull laqgħa.

               Artikolu 8

               Deċiżjonijiet u rakkomandazzjonijiet

               1.Kif previst fl-Artikolu 103(6) tal-Ftehim, il-Kumitat tal-Kummerċ u tal-Iżvilupp għandu jadotta b’kunsens, deċiżjonijiet jew rakkomandazzjonijiet fil-każijiet previsti fil-Ftehim jew fejn tali setgħa tkun ġiet iddelegata lilu mill-Kunsill Konġunt.

               2.Fejn il-Kumitat tal-Kummerċ u tal-Iżvilupp ikollu s-setgħa li jadotta d-deċiżjonijiet jew ir-rakkomandazzjonijiet skont il-Ftehim, jew fejn it-tali setgħa tkun ġiet iddelegata lilu mill-Kunsill Konġunt, dawn l-atti jingħatalhom it-titolu ta’ “Deċiżjoni” jew “Rakkomandazzjoni” rispettivament fir-rapport tal-laqgħat. Is-Segretarjat tal-Kumitat tal-Kummerċ u tal-Iżvilupp għandu jagħti numru tas-serje, id-data tal-adozzjoni u deskrizzjoni tas-suġġett għal kull deċiżjoni jew rakkomandazzjoni meħuda. Kwalunkwe deċiżjoni jew rakkomandazzjoni tipprovdi d-data tad-dħul fis-seħħ tagħha.

               3.F’każ li Stat EPA SADC ma jkunx preżenti, id-deċiżjonijiet u / jew ir-rakkomandazzjonijiet tal-laqgħa għandhom jiġu kkomunikati lil dak il-membru li ma setax jattendi l-laqgħa mis-Segretarjat. L-Istat EPA SADC għandu jipprovdi tweġiba bil-miktub fi żmien għaxart (10) ijiem kalendarji minn meta jintbagħtu d-deċiżjonijiet u / jew ir-rakkomandazzjonijiet, b’indikazzjoni ta’ dawk id-deċiżjonijiet u / jew ir-rakkomandazzjonijiet li ma jkunx jaqbel magħhom, inklużi r-raġunijiet tiegħu. Fin-nuqqas ta’ risposta bil-miktub imsemmija hawn fuq fi żmien għaxart (10) ijiem kalendarji, id-deċiżjonijiet u / jew ir-rakkomandazzjonijiet għandhom jitqiesu li ġew adottati. F’każ li Stat EPA SADC li ma attendiex ma jaqbilx ma’ deċiżjonijiet u / jew rakkomandazzjonijiet, tapplika l-proċedura fil-paragrafu 4.

               4.Fil-perjodu ta’ bejn il-laqgħat, il-Kumitat tal-Kummerċ u tal-Iżvilupp jista’ jadotta deċiżjonijiet u rakkomandazzjonijiet bi proċedura bil-miktub jew b’mezzi elettroniċi jekk iż-żewġ Partijiet jaqblu li jsir hekk. Il-proċedura bil-miktub għandha tikkonsisti minn skambju ta’ noti bejn ir-rappreżentanti tal-Partijiet.

               5.Id-deċiżjonijiet u r-rakkomandazzjonijiet adottati mill-Kumitat tal-Kummerċ u tal-Iżvilupp għandhom jiġu awtentikati permezz ta’ kopja awtentika ffirmata minn rappreżentant tal-Unjoni Ewropea u minn rappreżentant tal-Istati EPA SADC.

               Artikolu 9

               Aċċess pubbliku

               1.Il-laqgħat tal-Kumitat tal-Kummerċ u tal-Iżvilupp ma għandhomx ikunu pubbliċi, sakemm ma jiġix deċiż mod ieħor.

               2.Il-Partijiet jistgħu jiddeċiedu li jippubblikaw id-deċiżjonijiet u r-rakkomandazzjoni tal-Kumitat tal-Kummerċ u tal-Iżvilupp.

               KAPITOLU III

               DISPOŻIZZJONIJIET FINALI

               Artikolu 10

               Spejjeż

               1.Kull Parti għandha tkopri kwalunkwe spiża li ġġarrab b’riżultat tal-parteċipazzjoni tagħha fil-laqgħat tal-Kumitat tal-Kummerċ u tal-Iżvilupp, kemm fir-rigward tal-persunal, l-ivvjaġġar u l-ispejjeż ta’ sussistenza kif ukoll fir-rigward tal-ispejjeż ta’ posta u telekomunikazzjoni.

               2.L-ispejjeż marbuta mal-organizzazzjoni tal-laqgħat, mal-provvediment ta’ servizzi ta’ interpretazzjoni u mar-riproduzzjoni tad-dokumenti għandhom jitħallsu mill-Parti li tkun qed tospita l-laqgħa.

               Artikolu 11

               Kumitati speċjali u korpi oħra

               1.Il-Kumitat Speċjali dwar il-Faċilitazzjoni Doganali u Kummerċjali, stabbilit skont l-Artikolu 50 tal-Ftehim, is-Sħubija Agrikola, stabbilita skont l-Artikolu 68 tal-Ftehim, u l-Kumitat Speċjali dwar l-Indikazzjonijiet Ġeografiċi u l-Kummerċ f’Inbejjed u Spirti, stabbilit skont l-Artikolu 13 tal-Protokoll 3 tal-Ftehim, għandhom jirrapportaw lill-Kumitat tal-Kummerċ u tal-Iżvilupp.

               2.Kif previst fl-Artikolu 50(2)(f) tal-Ftehim u Artikolu 13(5) tal-Protokoll 3 tal-Ftehim rispettivament, il-Kumitat Speċjali dwar il-Faċilitazzjoni Doganali u Kummerċjali u l-Kumitat Speċjali dwar l-Indikazzjonijiet Ġeografiċi u l-Kummerċ f’Inbejjed u Spirti għandhom jiddeterminaw ir-regoli ta’ proċedura tagħhom.

               3.Kif previst fl-Artikolu 68(3) tal-Ftehim, ir-regoli operattivi għas-Sħubija Agrikola għandhom ikunu stabbiliti permezz ta’ ftehim komuni tal-Partijiet li jaġixxu fil-Kumitat tal-Kummerċ u tal-Iżvilupp.

               4.Kif previst fl-Artikolu 103(3) tal-Ftehim, il-Kumitat tal-Kummerċ u tal-Iżvilupp jista’ jistabbilixxi kwalunkwe grupp tekniku speċjali sabiex jindirizza kwistjonijiet speċifiċi li jaqgħu taħt il-kompetenza tiegħu.

               5.Il-Kumitat tal-Kummerċ u tal-Iżvilupp għandu jistabbilixxi r-regoli ta’ proċedura għall-gruppi tekniċi speċjali. Il-Kumitat tal-Kummerċ u tal-Iżvilupp jista’ jiddeċiedi li jabboloxxi l-gruppi tekniċi speċjali u jiddefinixxi jew jemenda t-termini ta’ referenza tagħhom.

               6.Il-gruppi tekniċi speċjali għandhom jirrapportaw lill-Kumitat tal-Kummerċ u tal-Iżvilupp wara kull laqgħa.

               Artikolu 12

               Emenda tar-Regoli ta' Proċedura

               Dawn ir-Regoli ta’ Proċedura jistgħu jiġu emendati bil-miktub b'deċiżjoni tal-Kumitat tal-Kummerċ u tal-Iżvilupp skont l-Artikolu 8.